Na temelju članka 125. Zakona o odgoju i obrazovanju (Narodne novine, br. 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19) i članka 100. Statuta Osnovne škole „Hreljin“ (u nastavku: Škola), a u vezi sa člankom 34. Zakona o fiskalnoj odgovornosti (Narodne novine, br. 111/18) i članka 7. Uredbe o sastavljanju i predaji Izjave o fiskalnoj odgovornosti (Narodne novine, broj 95/19), ravnatelj Škole Zoran Pavletić, prof. dana 29. listopada 2019. godine donosi

**PROCEDURU BLAGAJNIČKOG POSLOVANJA**

1. **OPĆE ODREDBE**

**Članak 1.**

Ovom Procedurom uređuje se organizacija blagajničkog poslovanja Osnovne škole „Hreljin“ (u daljem tekstu: škola), poslovne knjige i dokumentacija u blagajničkom poslovanju, uredno i pravovremeno vođenje blagajničkog dnevnika, konzistentnost između stavaka blagajne i izvornih dokumenata, blagajnički maksimum i ostale odredbe.

1. **BLAGAJNIČKI MAKSIMUM**

**Članak 2.**

Za potrebe redovnog poslovanja škole utvrđuje se blagajnički maksimum u iznosu od 5.000,00 kuna.

U smislu stavka 1. ovog članka, u svim situacijama u kojima je to propisano i moguće, preporučuje se bezgotovinsko poslovanje putem poslovnih računa škole otvorenih u poslovnim bankama, dok se gotovinska plaćanja i naplate koriste samo u za to uobičajenim situacijama, odnosno ukoliko se za tim ukaže posebna potreba, hitnost i slično.

**Članak 3.**

Iznos sredstava iznad 5.000,00 kuna, odnosno iznad blagajničkog maksimuma, koji na kraju radnog dana ostaje u blagajni, treba položiti na poslovni račun škole isti dan ili najkasnije drugi radni dan.

1. **EVIDENCIJE O BLAGAJNIČKOM POSLOVANJU**

**Članak 4.**

Blagajničko poslovanje se evidentira preko blagajničkih isprava:

* + blagajničke uplatnice,
  + blagajničke isplatnice,
  + blagajničkog izvještaja (dnevnika blagajničkog poslovanja).

Za svaku pojedinačnu uplatu i isplatu novca iz blagajne izdaje se zasebna numerirana uplatnica, odnosno isplatnica koju potpisuju voditelj računovodstva (blagajnik) te uplatitelj odnosno isplatitelj.

**Članak 5.**

Blagajničko poslovanje se evidentira elektronski. Kod vođenja blagajničkog poslovanja elektronski, blagajničke isprave moraju imati zadovoljavajuću formu (naziv i redni broj isprave, uplaćeni/isplaćeni iznos, datum i mjesto izdavanja isprave, kratak opis poslovne transakcije, potpis ovlaštenih osoba – voditelj računovodstva (blagajnik), uplatitelj/isplatitelj, likvidator te pečat izdavatelja isprave).

1. **ODGOVORNOST ZA BLAGAJNIČKO POSLOVANJE**

**Članak 6.**

Gotovinska novčana sredstva se drže u sefu ili kasi blagajne kojom rukuje voditelj računovodstva. Ključ od blagajne može imati samo voditelj računovodstva te eventualno ravnatelj. Prilikom svakog napuštanja radnog mjesta voditelj računovodstva je dužan zaključati sef ili kasu.

**Članak 7.**

Voditelj računovodstva škole je odgovoran za uplate, isplate i stanje gotovine u blagajni.

Voditelj računovodstva je dužan polagati novac na poslovni račun škole te voditi računa o količini primljenog i izdanog novca.

Zaprimljenu dokumentaciju voditelj računovodstva kontrolira formalno i suštinski, fizičkim brojanjem potvrđuje točnost uplaćene gotovine, ispisuje uplatnicu na ime i svrhu uplate prema priloženoj dokumentaciji s potpisom uplatitelja, ispisuje isplatnicu na ime i svrhu isplate po priloženom računu i obavlja isplatu gotovine s potpisom primatelja tj. osobe kojoj je isplaćena gotovina.

1. **UPLATE I ISPLATE U BLAGAJNI**

**Članak 8.**

U blagajnu škole se evidentiraju sljedeće uplate:

* + jednodnevni izleti, stručne ekskurzije učenika, kazališne predstave, terenska nastava i slično,
  + podignuta gotovina s poslovnog računa škole,
  + sredstva koja se prikupljaju na početku školske godine (primjerice osiguranje),
  + sredstva koja se prikupljaju tijekom školske godine (donacije, humanitarne akcije i ostalo),
  + ostale uplate u gotovini koje su nastale kao rezultat redovnog poslovanja (utržak školske zadruge)

**Članak 9.**

Iz blagajne škole se evidentiraju sljedeće isplate:

* + sredstva za manje materijalne troškove (poštarina, sitni popravci, manji troškovi za koje nije moguće plaćanje putem fakture i slično) uz obvezno prilaganje R1 računa,
  + polog prikupljenih novčanih sredstava na poslovni račun škole.

**Članak 10.**

Po potrebi uplate gotovine u školsku blagajnu polažu se na poslovni račun škole, dok se za potrebe isplate gotovina isplaćuje iz blagajne ili se podiže s poslovnog računa škole ukoliko nema dovoljno gotovine u blagajni.

**Članak 11.**

Isplate koje se evidentiraju u blagajni škole mogu se obavljati samo na osnovu prethodno izdanog dokumenta kojim se dokazuje nastali poslovni događaj (račun, nalog ili drugi relevantan dokument) kojeg svojim potpisom odobrava ravnatelj ili zaposlenik škole koji ima odobrenje ravnatelja.

Isplate predujmova i drugih oblika isplata za koje ne postoji posebna dokumentacija mogu se obavljati temeljem posebne odluke koje u tu svrhu izrađuje tajnik, a svojim potpisom odobrava ravnatelj.

**Članak 12.**

Svaki dokument u vezi s gotovinskom uplatom i isplatom mora biti numeriran i popunjen tako da isključuje mogućnost naknadnog dopisivanja. U iznimnim slučajevima dozvoljeno je napraviti ispravak krivo upisanog podatka na način da se na postojećem dokumentu krivo upisani podatak precrta te upiše ispravan podatak uz potpis osobe koja je napravila ispravak.

Ispisivanje i potpisivanje dokumenata o uplati i isplati je jednokratno, s dvije kopije i originalom za potrebe primatelja i blagajne.

# Blagajnička uplatnica se ispostavlja u dva primjerka, original s dokumentacijom temeljem koje je izvršena uplata gotovog novca prilaže se uz blagajnički izvještaj, jedna kopija se predaje uplatitelju.

Blagajnička isplatnica se ispostavlja u dva primjerka, original s dokumentacijom temeljem koje je izvršena isplata gotovog novca prilaže se uz blagajnički izvještaj, jedna kopija se predaje primatelju.

**Članak 13.**

Blagajničko izvješće škola vodi i zaključuje ovisno o potrebama škole dnevno, tjedno, dvotjedno ili mjesečno. Utvrđivanje stvarnog stanja blagajne obavlja se na kraju svakog radnog dana.

U blagajničko izvješće se kronološki unose sve uplate i isplate provedene u razdoblju sastavljanja izvješća po datumu, naznaci i broju uplate/isplate i iznosu, a poželjno je da se iskaže i konto, na kraju se iskazuje ukupan primitak odnosno izdatak, zatečeno početno stanje i završno stanje blagajne na dan kada se izvješće sastavlja

Blagajnički izvještaj se kompletira i evidentira u Glavnoj knjizi te raspoređuje na odgovarajuća konta.

1. **ZAVRŠNE ODREDBE**

**Članak 14.**

Ova Procedura stupa na snagu danom objave na oglasnoj ploči škole.

Ova je Procedura objavljena na oglasnoj ploči škole dana 29. listopada 2019. godine te je s tim datumom stupila na snagu.

Ravnatelj:

Zoran Pavletić, prof.

KLASA: 003-05/19-01/05

URBROJ: 2170-55-01-19-01

Hreljin, 29. listopada 2019.